So hanteer jy jou kind se woedeuitbarstings | Gesins Wenke | Solidariteit Jou GesinJou Gesin | Solidariteit Wêreld
Tuis › Artikels › So hanteer jy jou kind se woedeuitbarstings
So hanteer jy jou kind se woedeuitbarstings
Donderdag | 08 Februarie | 2018
Deur Melodie Veldhuizen
"Humeurigheid en woedeuitbarstings kom by kinders van alle ouderdomme voor. Woede is 'n natuurlike emosie, maar dit is noodsaaklik dat jy jou kind se woedeuitbarstings met begrip moet hanteer. Die wyse waarop mense uiting gee aan daardie emosies verskil van persoon tot persoon. Kinders moet geleer word hoe om hierdie emosies te hanteer,"aldus Martie Pieterse.
Woede is 'n natuurlike emosie, 'n intense gevoel van kwaad wees wat kan oorgaan in aggressie. 'n Kind moet geleer word om hierdie emosie op 'n sosiaal aanvaarbare wyse uit te druk en sodoende beter verhoudings met volwassenes en maats handhaaf.
Redes vir kinders se woedeuitbarstings
Uitputting en hongerte, veral by jonger kinders
Hy voel fisies of emosioneel nie lekker nie
Frustrasie omdat hy nie sy sin kry nie
Ongelukkigheid en spanning in die huis
Konflik tussen ouers onderling, ouers en kinders en sibbe
Ongelukkigheid by die skool weens swak verhoudings met onderwysers of maats of omdat hy sukkel met skoolwerk
Hy voel dat sy ouers/onderwysers/maats hom onregverdig behandel
Teleurstelling oor swak punte, omdat hy nie vir 'n sportspan gekies is nie, of nie na 'n partytjie genooi is nie
Geen geleentheid om met sy ouers te kommunikeer nie
Frustrasie omdat hy gekritiseer word
Hy voel verwerp of ongeliefd
Hy weet nie hoe om sy emosies te verwoord nie
Gedrag van 'n woedende kind
Skree en gil
Raak fisies aggressief: slaan, skop en byt
Parmantig en onbeleefd en praat aanhoudend
Só kan jy hom help
Tree voorkomend op deur byvoorbeeld situasies te vermy wat frustrasie by jou kind kan laat opbou.
Bou 'n goeie verhouding met hom en hou kommunikasiekanale oop sodat hy sy woede en frustrasies met jou sal deel.
Sê en wys dat jy hom onvoorwaardelik liefhet en sy menswaardigheid respekteer.
Leer hom dat dit normaal is om soms kwaad te word maar dat hy nie sy woede op sy gesinslede, onderwysers of maats kan uithaal nie. Stel alternatiewe maniere voor om frustrasie te ontlaai, soos byvoorbeeld om sy frustrasie op 'n kussing uit te slaan.
Help hom om sy woede en teleurstellings te verwoord: "Ek voel kwaad, geïrriteerd, teleurgesteld omdat…". Reageer op 'n gepaste wyse, deur byvoorbeeld te sê: "Ek kan verstaan waarom jy so voel…". So gee jy erkenning aan sy seer.
Ontmoedig hom om dadelik te reageer op 'n situasie wat woede ontlok. Leer hom om eers weg te stap, af te koel, en later te reageer. Sy reaksie sal waarskynlik dan nie so heftig wees nie.
Hy moet weet dat hy geregtig is op sy opinie, maar dat hy dit op 'n beskaafde wyse moet oordra. Maats mag maar van mekaar verskil, en kinders mag van volwassenes verskil, maar dit moet altyd op 'n hoflike manier geskied.
Bly kalm, moenie op jou kind skree nie, respekteer hom. Jou woede kan net sy woede en aggressie aanvuur.
Leer hom om in 'n konfliksituasie nie persoonlik te raak en beledigend op te tree nie. Dit gaan nie om wen of verloor nie.
Gee altyd redes wanneer jy dissiplineer en besluite neem. As hy die huisreëls ken, behoort dit nie 'n probleem te wees nie.
Hy moet die gevolge van sosiaal onaanvaarbare gedrag dra. Indien nodig, pas straf toe wat by die oortreding pas. Lyfstraf is onaanvaarbaar.
Beklemtoon dat almal soms foute maak. Leer hom om te vergewe, selfs al voel hy seergemaak of teleurgesteld. As hy ander se gedrag probeer verstaan, sal dit sy aggressie verminder.